钦定古今图书集成/明伦汇编/氏族典/第214卷 > 何敬洙
## 钦定古今图书集成/明伦汇编/氏族典/第214卷 > 何敬洙

按《十国春秋》：南唐何敬洙，广陵人。躯貌短陋，而趫捷
有力。幼遇乱，吴楚州刺史李简得之，给事左右。简性
残忍，仆厮有小过，率置之死。敬洙与其伍手搏阶下，
有持简所宝砚过者，戏曰：“谁敢破此？”敬洙时被酒，厉
色曰：“死生有命。”乃一掷碎之。翼旦，简视事退，闻砚毁，
诘主者，具以实对。即命擒至，皆谓必死矣。简妻数奇
敬洙，匿之堂奥。旬日，简谓已逃去，亦置不问。会有乌逐而噪，避之辄随至，大怒曰：“恨何敬洙不在此。敬洙
善射，命中无所遗，故思之。”语未毕，敬洙挟朱弹铁丸
拜于前，拜起，一发毙之。简大喜，不复治，毁砚事。有董
绍颜者，善相术，简使视敬洙，曰：“此奇相也，殆过公简。”
由是益爱之。及长，用为军校。简卒，事烈祖为裨将，进
天威军都虞候。建州之役，为行营招讨步军都指挥
使。及平建州，敬洙功最诸将，然以功推王建，封无吝
色。拜楚州团练使，迁武昌军节度使，加镇国将军、中
书令。后主嗣位，以病足乞解官，授右卫上将军，封芮
国公。致仕，给全俸、门第、列戟。乾德二年二月卒，年七
十七，谥威烈。